বৰপেটা চহৰৰ এটি দুখীয়া পৰিয়ালক আজি আজমল ফাউণ্ডেশ্যনৰ তৰফৰপৰা প্ৰদান কৰা হয় এখন ই-ৰিক্সা। দেখাত সৰু যেন লাগিলেও দুৰ্ভগীয়া পৰিয়ালটোলৈ এই খবৰটোৱে কঢ়িয়াই আনিছে কিছু আশাৰ বতৰা।
উল্লেখ্য যে, বৰপেটা চহৰৰ ঘোঁৰামাৰা হাটীৰ জিতু দাস নামৰ দুখীয়া লোকগৰাকী এবছৰ পূৰ্বে নিজ গৃহত দুৰাৰোগ্য ৰোগত আক্ৰান্ত হৈ শয্যাশায়ী হৈ আছিল। এই লোকগৰাকীৰ চিকিৎসাৰ সহায়ৰ বাবে বৰপেটাৰ সংবাদকৰ্মী পুলেন্দ্ৰ দাসৰ লগতে সতীৰ্থ সকলে বাতৰি পৰিৱেশন কৰিছিল।
এই বাতৰিৰ ওপৰত ভিত্তি কৰি বিগত বৰ্ষৰ ছেপ্টেম্বৰ মাহত আজমল ফাউণ্ডেশ্যনৰ হৈ মুফতি ছামচুদ্দিন আহমেদ কাছিমী আৰু আশ্ৰাফুল মামুনে জিতু দাসৰ গৃহত উপস্থিত হৈ কিছু আৰ্থিক সাহায্য প্ৰদান কৰে।
কিন্তু দুৰ্ভাগ্যবশতঃ আৰ্থিক সাহায্য প্ৰদানৰ এদিন পিছতেই দুৰাৰোগ্য ৰোগত আক্ৰান্ত হৈ থকা জিতু দাসৰ মৃত্যু হয়।
এই খবৰ লাভ কৰি আজমল ফাউণ্ডেশ্যনৰ প্ৰতিনিধি সকল আৱেগিক হৈ পৰে আৰু দুৰ্ভগীয়া পৰিয়ালটোৰ সকাহ হ'ব পৰাকৈ সংবাদকৰ্মী পুলেন্দ্ৰ দাসৰ সৈতে পুনৰ আলোচনা কৰে। এই আলোচনাৰ ভিত্তিত আজি দুৰ্ভগীয়া পৰিয়ালটোক আজমল ফাউণ্ডেশ্যনৰ তৰফৰপৰা এখন ই-ৰিক্সা প্ৰদান কৰা হয়।
আজমল ফাউণ্ডেশ্যনৰ হৈ মুফতি ছামচুদ্দিন আহমেদ কাছিমী, আশ্ৰাফুল মামুনৰ উপৰি আজমল ফাউণ্ডেশ্যনৰ জিলা তত্বাৱধায়ক মোজাম্মিল হকে প্ৰয়াত জিতু দাসৰ গৃহত উপস্থিত হৈ ই-ৰিক্সাখন প্ৰদান কৰে। ই-ৰিক্সা খন ভাড়াত দি পৰিয়ালটো চলাত কিছু সহায় হ'ব বুলি আশা ব্যক্ত কৰে প্ৰতিনিধিৰ দলটোৱে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
